Vestards Šimkus

Vestards Šimkus (dzimis  Jūrmalā) ir latviešu pianists un komponists. Kā pianists ieguvis balvas vairākos starptautiskos mūzikas konkursos, kā arī divas reizes saņēmis Latvijas Lielo Mūzikas balvu. Komponējis filmu mūziku, kas divas reizes novērtēta ar Lielā Kristapa balvu kā labākajam komponistam.

Dzīvesgājums 
Dzimis 1984. gadā Jūrmalā rokmūziķa Gunāra Šimkus un dzejnieces Ivetas Šimkus ģimenē, bērnību pavadīja vecāku mājās „Irbēs” Tukuma rajona Vecmokās.
Sāka apgūt klaviermākslu jau piecu gadu vecumā. Mācījās Emīla Dārziņa mūzikas skolā, kur viņa pedagogi bija Ruta Švinka, Ligita Muižarāja, Teofils Biķis un Sergejs Osokins. Studēja Dienvidkalifornijas Universitātē pie Daniela Pollaka. Papildinājās meistarklasēs pie Lazara Bermana, Aleksandra Satza, Igora Žukova un Džoannas Hevilas. No 2002. līdz 2006. gadam studēja Karalienes Sofijas mūzikas augstskolā Madridē pie profesora Dmitrija Baškirova. 2003. gada vasarā pēc profesora Dmitrija Baškirova ielūguma Šimkus studēja Baškirova meistarklasēs Savonlinnā, Somijā. Piecus gadus mācījās arī kompozīciju pie Pētera Vaska un R. Štrausa konservatorijā Minhenē pie Vadima Suhanova. Bija starptautiskās organizācijas "Planētas jaunie vārdi" stipendiāts.

2012. gadā apprecējās ar operdziedātāju Elīnu Volkmani, ir dēls.

2021. gada aprīlī apbalvots ar Triju Zvaigžņu ordeņa IV šķiru.

Koncertdarbība 

Piedalījās vairākos starptautiskos mūzikas festivālos, kuru vidū Džinas Bakhaueres pianistu festivāls Soltleiksitijā (ASV, 1999), Stavangeres kamermūzikas festivāls (Norvēģija, 2004), Kremerata Baltica festivāls Siguldā (Latvija, 2004), Vīnes mūzikas seminārs (Austrija, 2004), Al Bustan festivāls Beirūtā (Libāna, 2005). Koncertējis Lietuvā, Igaunijā, Polijā, Krievijā, Zviedrijā, Norvēģijā, Somijā, Nīderlandē, Ukrainā, Čehijā, Vācijā, Austrijā, Itālijā, Spānijā, Īrijā, ASV un Libānā. Spēlējis nozīmīgās pasaules koncertzālēs, kuru vidū Amsterdamas Concertgebouw, Vīnes Konzerthaus, Stokholmas Bervaldhallen, Soltleiksitijas Temple Square, Milānas Sala Puccini, Beirūtas Bustani Auditorium u.c. Muzicējis kopā ar KREMERata Baltica, Vīnes akadēmisko orķestri, Harkivas Filharmonijas orķestri, Latvijas Nacionālo simfonisko orķestri, Lietuvas Valsts simfonisko orķestri u.c. Sadarbojies ar diriģentiem Voldemaru Nelsonu, Terji Mikelsenu, Andri Nelsonu, Rašidu Nigmatuļinu, Normundu Šnē u.c.

Balvas 

 1994 — 1. vieta B. Dvariona Starptautiskajā jauno pianistu konkursā Viļņā
 1995 — 1. vieta Latvijas jauno komponistu konkursā Rīgā
 1995 — 1. vieta Starptautiskajā jauno pianistu konkursā Jūrmalā
 1996 — 1. vieta un Grand Prix F. Šopēna Starptautiskajā jauno pianistu konkursā Polijā
 1997 — 1. vieta V. A. Mocarta Starptautiskajā jauno pianistu konkursā Rīgā
 1998 — 1. vieta Latvijas jauno atskaņotājmākslinieku konkursā NOVA NOMINA Rīgā
 2001 — 1. vieta un Grand Prix Starptautiskajā atskaņotājmākslinieku konkursā Stokholmā
 2002 — 1. vieta F. Lista Starptautiskajā pianistu konkursā Losandželosā
 2002 — Latvijas Lielā Mūzikas Balva
 2007 — 1. vieta 5. Pasaules klavieru olimpiādē Badkisingenā (Vācija)
 2009 — Latvijas Lielā Mūzikas Balva
 2009 — 1. vieta Marijas Kanalsas pianistu konkursā Barselonā (Spānija)
 2014 — Reingavas mūzikas festivāla balva Förderpreis des Rheingau Musik Festival
 2016 — Lielā Kristapa balva par mūziku Lailas Pakalniņas filmai "Ausma"
 2018 — Lielā Kristapa balva nominācijā "Labākais komponists" (filma "Elpa marmorā")

CD 
 "Vestards Šimkus spēlē Skrjabinu" (Artalinna, 2019),
 "The Bells" (Odradek Records, 2016)
 "Vestards Šimkus spēlē Rahmaņinovu" (Artalinna, 2014)
 "Atsaukšanās" (Upe, 2014)
 "Wagner Idyll" (ARS Produktion, 2012)
 Soloalbums "Intervija ar Bēthovenu" (ARS Produktion, 2011)
 "Antonio Soler. Sonatas Nos. 16-27" (Naxos, 2011)
 "Pēteris Vasks. Gadalaiki" (Wergo, 2010)
 "Glenn Gould. Piano Works" (Schott Music & Media, 2006)
 Soloalbums "Fantāzijas" (Carmina Baltica, 2003)

Atsauces 

1984. gadā dzimušie
Latvijas pianisti
Latvijas komponisti
Jūrmalā dzimušie
Triju Zvaigžņu ordeņa virsnieki